NSA wag (steeds) op minister | Netwerk24
Deur Annchen Nel 07 Julie 2020 18:15
Lede van die Southern Stings voer verlede jaar hul danspassies voor 'n wedstryd in die Nasionale Liga uit. Foto: BackpagePix
'n Woordvoerder van Netbal Suid-Afrika (NSA) het Dinsdag gesê hulle wag op finale goedkeuring van die departement van sport, kuns en ontspanning.
NSA het 'n paar weke gelede sy voorlegging aan die departement gestuur waarna hy versoek is vir bykomende inligting.
Die beheerliggaam het toe nóg meer duidelikheid gegee rakende sekere aspekte van die gesondheid en voorsorg van spelers en beamptes.
"NSA wag dus nog op finale goedkeuring van die ministerie voordat sy aksieplanne uitgevoer kan word. Ons spanne mag eers begin oefen as ons goedkeuring kry."
Intussen het die provinsies die verantwoordelikheid om te sorg dat sy spelers algemene gesondheidsriglyne volg en siftingsprosesse gedoen word.
NSA is hoopvol dat sy Nasionale Liga in Oktober kan begin. Die aanvanklike begindatum vir die streekkompetisie was in Mei.
Nog geen netbal is vanjaar gespeel nie.
Meer oor: Nsa | Netbal | Koronavirus | Netbal Suid-Afrika | Vlak 3-Inperking | Covid-19 | Covid-19-Regulasies